b'\n_START_ARTICLE_\nL\'Olonnais\n_START_PARAGRAPH_\nJean-David Nau, poznatiji kao l\'Olonnais (Olonjanin, \xc4\x8dovjek iz Olonnea) bio je francuski pirat, aktivan na Karibima tijekom 1660-ih. Bio je jedan od najuspje\xc5\xa1nijih bukanira 17. stolje\xc4\x87a, zarobljavaju\xc4\x87i \xc4\x8ditave gradove. Tako\xc4\x91er je bio poznat i po ne\xc4\x8duvenoj okrutnosti.\n_START_SECTION_\nMladost\n_START_PARAGRAPH_\nSmatra se da je l\'Olonnais ro\xc4\x91en u francuskoj pokrajini Les Sables-d\'Olonne, zbog \xc4\x8dega je i dobio nadimak "Olonjanin", oko 1635. godine. L\'Olonnais je put prvi do\xc5\xa1ao na Karibe kao nepla\xc4\x87eni sluga tijekom 1650-ih. Do 1660., njegov ugovor je istekao, a on je po\xc4\x8deo lutati raznim otocima, prije nego \xc5\xa1to kona\xc4\x8dno do\xc5\xa1ao na Hispaniolu i pridru\xc5\xbeio se bukanirima koji su plja\xc4\x8dkali \xc5\xa1panjolske posjede i brodove u Zapadnoj Indiji.\n_START_SECTION_\nPiratska karijera\n_START_PARAGRAPH_\nGodinu ili dvije nakon po\xc4\x8detka njegove piratske karijere, l\'Olonnais je do\xc5\xbeivio brodolom u blizini Campechea u Meksiku. Grupa \xc5\xa1panjolskih vojnika napala je l\'Olonnaisa i njegovu posadu, pobiv\xc5\xa1i ih gotovo sve. L\'Olonnais je pre\xc5\xbeivio premazav\xc5\xa1i se krvlju drugih i sakriv\xc5\xa1i se me\xc4\x91u mrtvima. Nakon \xc5\xa1to su \xc5\xa0panjolci oti\xc5\xa1li, l\'Olonnais je, uz pomo\xc4\x87 nekih robova, pobjegao i oti\xc5\xa1ao na Tortugu. Nedugo nakon toga, on i njegova posada su ucijenili cijeli grad, zahtijevaju\xc4\x87i otkupninu od \xc5\xa1panjolskih vladara. Guverner Havane poslao je ratni brod da preotme otok i pobije l\'Olonnaisove ljude, no pirati su sve \xc5\xa0panjolce zarobili i odrubili im glave. L\'Olonnais je po\xc5\xa1tedio jednog \xc5\xa0panjolca, kako bi mogao prenijeti poruku u Havanu. Poruka je glasila:"Od sada vi\xc5\xa1e nikada ne\xc4\x87u udjeliti milost ni jednom \xc5\xa0panjolcu."\n_START_SECTION_\nPlja\xc4\x8dka Maracaiba\n_START_PARAGRAPH_\n1667., l\'Olonnais je isplovio sa Tortuge sa flotom od osam brodova i posadom od \xc5\xa1est stotina pirata kako bi osvojio Maracaibo. Na putu, l\'Olonnaisova flota je nai\xc5\xa1la na \xc5\xa1panjolski brod s blagom. Brod je zarobljen, te su pirati ustanovili da nosi bogati tovar kakaoa, dragulja, i vi\xc5\xa1e od 260.000 srebrnih pesosa._NEWLINE_U to vrijeme, ulaz u jezero Maracaibo (a time i sam grad) branila je utvrda sa \xc5\xa1esnaest topova koja se smatrala neosvojivom. No l\'Olonnais joj je pri\xc5\xa1ao sa nebranjene kopnene strane, te ju zauzeo. Potom je nastavio sa plja\xc4\x8dkom grada, ali je utvrdio da je ve\xc4\x87ina stanovnika pobjegla, te da je njihovo zlato skriveno. L\'Olonnaisovi ljudi su u\xc5\xa1li u trag stanovnicima te ih mu\xc4\x8dili kako bi ovi otkrili gdje su sakrili svoju imovinu. L\'Olonnais se osobno istakao u mu\xc4\x8denju zarobljenih \xc5\xa0panjolaca. Pirati su tako\xc4\x91er onesposobili topove na utvrdi i sru\xc5\xa1ili ve\xc4\x87i dio gradskih obrambenih zidina kako bi si osigurali brzi bijeg u slu\xc4\x8daju potrebe._NEWLINE_Tijekom sljede\xc4\x87a dva mjeseca, l\'Olonnais i njegovi ljudi su silovali, plja\xc4\x8dkali i na kraju spalili velik dio Maracaiba prije premje\xc5\xa1tanja prema jugu do Gibraltara, na ju\xc5\xbenoj obali jezera Maracaibo. Unato\xc4\x8d tome \xc5\xa1to su bili broj\xc4\x8dano slabiji, pirati su pobili 500 vojnika gibraltarskog garnizona i zatra\xc5\xbeili otkupninu od grada. Usprkos tome \xc5\xa1to su \xc5\xa0panjolci predali piratima 20.000 srebrnih pesosa i pet stotina krava, l\'Olonnaisovi ljudi su nastavili plja\xc4\x8dkati grad, sakupiv\xc5\xa1i ukupno 260.000 srebrnih pesosa, dragulje, srebro, svilu, kao i velik broj robova. \xc5\xa0teta koju je l\'Olonnais nanio Gibraltaru bila je toliko velika da je grad, neko\xc4\x87 glavno sredi\xc5\xa1te za izvoz kakaoa, gotovo prestao postojati do 1680. godine.'